Minisitiri w'Ububanyi n'Amahanga w'u Rwanda, Louise Mushikiwabo, yerekeje muri Afurika y'Epfo aho yitabiriye inama ihuza umugabane wa Afurika n'u Bushinwa.
Iyi nama igomba gutangira kuri uyu wa gatanu, irangire ku wa gatandatu.
Abakuru b'ibihugu ku mugabane wa Afurika barenga 50 baritabira iyi nama, aho bazabonana Perezida w'u Bushinwa Xi Jinping.
Gusa Perezida wa Sudan Omar Bashir ntazitabira iyi nama, kubera gutinya ko yatabwa muri yombi, ashinjwa ibyaha byibasiye inyoko muntu mu Ntara ya Darfur mu mwaka wa 2003.
Bamwe mu basesenguzi kuri iyi nama, baravuga ko abayobozi ba Afurika biteze byinshi ku Bushinwa, birimo guhabwa imfashanyo zo kuzamura ibihugu byabo.
Gusa ibi ntibibuza ko hari abadashira amakenga u Bushinwa, bavuga ko hari ingaruka zizabaho nyuma.
Janet Munakamwe umwe mu bayobozi muri Zimbabwe yagize ati "hari igihe kizagera Abashinwa kubera amafaranga yabo baha Afurika, bazababwire ko bagomba kubatega amatwi ibyo bavuze byose byemerewe, abazaba barahawe ayo mafaranga ntacyo bazavuga."
Gusa ibi nabyo ntibivugwaho rumwe na bamwe. Uwitwa Reuben Nthathisi ukomoka muri Afurika y'Epfo yagize ati "Abashinwa barashaka kugabanya ubukene muri Afurika, ntabwo ari ukudukoroneza nk'uko bamwe bashobora kubikeka, ntabwo twigeze duhatirwa n'Abashinwa ngo bagire ibyo bazana hano."
Mu myaka 15 ishize, ubufatanye hagati ya Afurika n'u Bushinwa bwakomeje gukataza. Nk'ubu ikinyamakuru All Africa kiravuga ko ubu bucuruzi bwavuye kuri miliyari 10 z'amadorali, zigera kuri miliyari 200 z'amadorali.
Ubushinwa kandi nicyo gihugu cya mbere gifite ishoramari rikomeye kuri uyu mugabane, ryavuye kuri miliyoni 500 mu myaka 15 ishize, ubu rigeze kuri miliyari 30.
U Bushinwa kandi bwagiye butera inkunga u Rwanda mu kubaka ibikorwa remezo, ubuhinzi, amasomo y'imyuga n'ubumenyi ngiro n'ibindi bigamije iterambere ry'igihugu.
Muri 2014, ubuhahirane bw'u Rwanda n'u Bushinwa mu bucuruzi bwinjije miliyoni 207 z'amadorari ya Amerika.